NaiveNeuron/SloPal huggingface dataset:
Suchánek, Alan, poslanec NR SR (2017-10-12):
Ďakujem za slovo. Ja len na podporu toho, čo tu zaznelo. Slovenská, Slovenská lekárska komora vydala tlačovú správu k tejto výstave, kde hodnotí etické a právne otázky k tejto komerčnej výstave a prezentácii mŕtvych ľudských tiel. Tvrdia, že organizátori výstavy nevedia adekvátnym spôsobom preukázať pôvod týchto mŕtvych tiel. K vystavovaným mŕtvym telám nie sú doklady nevyhnutné na legálne zaobchádzanie s takýmto mŕtvym ľudským telom. Organizátori výstavy nevedia predložiť informovaný súhlas toho nebohého. V prípade tejto výstavy nejde o edukáciu, ale je to komerčná aktivita. Prezentácia mŕtveho úmyselne zohaveného, obnaženého a neprirodzene fixovaného ľudského tela hrubým spôsobom porušuje ľudskú dôstojnosť. Prezentácia mŕtvych tiel prináša riziko pre duševné zdravie a môže ho dlhodobo negatívne poznačiť. Výstava, ako aj jej príprava, aj získavanie a výroba spomínaných exponátov je v príkrom rozpore s platnými právnymi predpismi. A ešte by som k tomu povedal, že Ústav zdravotníckej etiky na Slovenskej zdravotníckej univerzite vydal odborné stanovisko, kde vyzýva, aby štátne orgány zasiahli, pretože táto výstava porušuje naše zákony. A ešte by som povedal, že tieto telá pochádzajú z čínskej, z čínskej univerzity a sú to teda buď telá chudobných ľudí, ktorí sa nedali identifikovať, alebo ku ktorým sa nikto nehlásil, ale je tam aj veľké podozrenie, že to môžu byť telá ľudí, ktorí, ktorí pochádzajú z čínskych väzníc... (Prerušenie vystúpenia časomerom.)
Glváč, Martin, podpredseda NR SR (2018-02-13):
Pani poslankyňa Nehézová.
D. Jarjabek, poslanec: (2009-11-04):
Máš pravdu, pán poslanec, že poslanec Národnej rady by nemal byť urážaný, ale v tom sa asi budeme mnohí opakovať, nemal by ani urážať, pričom sa tuná urážalo niekoľkokrát. A konkrétne pán Lipšic bol ten, ktorého je to doslova a do písmena pracovnou metódou, a nielen teraz , proste to sú urážky, urážky a len urážky. A to je už každé vystúpenie tohto pána poslanca. A týka sa to kohokoľvek. A veď dneska sme si tu tiež vypočuli množstvo pripomienok ku Gottwaldovi. Pozri sa, pán poslanec, koľko tých malých Gottwaldov tam máš okolo seba v tom minulom režime. (Potlesk.) Títo malí gottwaldíci veľmi robia svoju robotu záslužne. A ty to veľmi dobre vieš. Čiže skutočne treba si spraviť poriadok vlastný, lebo dokonca tam máte zaslúžilých umelcov, ktorí urobili viacej propagácie pre socializmus, koľko by jej urobilo niekoľko milicionárov spolu, keby sa dali dokopy. Ďakujem za pozornosť.
Žiga, Peter, podpredseda NR SR (2024-05-14):
(Zaznievanie gongu.) Vážené panie poslankyne, vážení páni poslanci, budeme pokračovať v prerušenom rokovaní. Pán poslanec Dubéci, procedurálny návrh, nech sa páči.
Laurenčík, Milan, podpredseda NR SR (2021-11-02):
To bol posledný príspevok vo všeobecnej rozprave, preto vyhlasujem všeobecnú rozpravu za skončenú. A chcem sa spýtať, či chce zaujať stanovisko pán navrhovateľ. Nie. Pán spravodajca? Takisto nie. Prosím, aby ste oznámili termín, kedy sa bude hlasovať o tomto bode.
Kollár, Boris, predseda NR SR (2023-06-21):
Ďakujem pekne, pán minister. Súčasne prosím navrhovateľa poslanca Jaroslava Karahutu, aby zaujal miesto určené pre navrhovateľov a spoločného spravodajcu predsedu výboru pre financie a rozpočet poslanca Mariána Viskupiča, aby zaujal miesto určené pre spravodajcov. Pani poslankyne, páni poslanci, vystúpením pána ministra sa podľa § 35 ods. 6 zákona o rokovacom poriadku otvára rozpráva znova. Pýtam sa, či sa chce niekto z poslancov zúčastniť v rozprave, prihlásiť sa do rozpravy. Ďakujem pekne. Prihlásila sa jedna pani poslankyňa. Končím možnosť prihlásiť sa do rozpravy. Teraz vystúpi pani poslankyňa Majorová Garstková, nech sa páči, pani poslankyňa, máte slovo.
Paška, Pavol, predseda NR SR (2013-10-29):
Určeným spravodajcom pre tento poslanecký návrh je pán poslanec Muránsky. Ešte predtým, ako vám dám slovo, pán spravodajca, chcem vás informovať o výsledkoch rokovania poslaneckého grémia. Na základe dohody v poslaneckom grémiu navrhujem zmenu programu, a to tak, aby súčasný bod 74, čo je návrh poslancov pána Igora Matoviča, Jozefa Viskupiča, Miroslava Kadúca bol preložený ako namiesto súčasného bodu 86 a body, súčasné body 85 a 86, čo sú návrhy poslanca Hlinu o exekučnom poriadku a o symboloch, boli zaradené za alebo po prerokovanom bode 73, ktorým je návrh pána poslanca Hraška a pána poslanca Kadúca. Chcem sa spýtať, či je všeobecný súhlas. (Krátka pauza.) Pán poslanec, sú to vaše návrhy, ktoré vám dávam možnosť, keď to neodsúhlasíte, budete zajtra alebo možno na budúci mesiac, takže sa vás pýtam ešte raz, je všeobecný súhlas na takúto zmenu? Dobre, nie je, keďže nie sme uznášaniaschopní, budeme pokračovať ďalej. Ešte pán poslanec Faič.
Mikloško, Jozef, poslanec NR SR (2015-06-23):
Ďakujem pekne. Ja som tiež milo prekvapený, že prišli sme na túto tému odpustenia dlhov tretieho sveta. Iste to neni tak jednoznačne, že všetky odpustiť. Viete, že mnohé sa používali na zbrane a na všelijaké možné posilnenie diktátorov, čiže treba to diferencovať aj jednotlivým krajinám. Ten Oscar Maradiaga, dneska už kardinál a blízky spolupracovník pápeža, hovoril a to chcem upresniť o Latinskej Amerike, že tá už mnohokrát preplatila svoje dlhy a stále je dlžná Medzinárodnému menovému fondu, Svetovej banke a tak ďalej. Mám taký materiál Americký dominikán, asi dvadsaťstranový, ktorý o tomto píše veľmi podrobne a veľmi zaujímavo, aj keď nie je najnovší. Nesmieme sa my tu v pléne báť niekedy zahraničnopolitickú tému sem hodiť. Naozaj sa vygenerujú pekné myšlienky, ktoré môžu potom ovplyvniť vládu aj ďalších ľudí, ministerstvo zahraničia. Čiže v tomto smere sa mi zdá, že ten ostych pred plénom, máme toho dosť, napriek tomu treba sa do toho púšťať. Myšlienka V4 je veľmi dôležitá, stále ju zdôrazňujeme, 60 mil. ľudí, to je sila, ktorú musia aj veľké krajiny Európy svojím spôsobom rešpektovať a „obávať sa“ jej. Samozrejme, nie tak, že spravia múr medzi Srbskom a Maďarskom, to nevedie absolútne k ničomu, ale spolu ťahať za jeden provaz, by som povedal, a mať jednotnú politiku je veľmi dôležité v Európskej únii. Ďakujem.
Kamenický, Ladislav, poslanec NR SR (2020-03-24):
Ďakujem pekne. Pán poslanec, na jednej strane ja si uvedomujem, že situácia je vážna. Ja si myslím, že nemali by sme tu politikárčiť, ale riešiť danú problematiku. Čo sa týka, čo sa týka toho, ja by som sa chcel pani ministerky opýtať: Prosím vás, kde okrem Singapuru, Taiwanu, to, čo tu počúvam, je to zavedené v rámci Európskej únie? Či je to vôbec v súlade s európskou legislatívou, lebo ja tu mám rôzne správy od rôznych právnikov, tých názorov, ja nie som právnik, ale tých právnych názorov je určite veľa a skutočne by som chcel vedieť, či toto je v súlade. Tak ako už bolo povedané, tu sa bavíme o prevádzkových údajoch, nielen lokalizačných údajoch, bavíme sa o osobných údajoch komunikujúcich strán, čiže to nie je len o tom, že niekto zisťuje, či náhodou niekto bol v Taliansku a že mu príde esemeska, že prosím vás, potom sa prihláste do karantény, ale viete, sledovať, sledovať aj, o čom komunikujú dané strany? To myslím, že ste pichli do osieho hniezda, toto nie je len také, taký, taký nejaký zákonik, ktorý by sme mali prejsť, lebo chceme ochrániť ľudí. Chcem upozorniť, že dnes, to, čo povedal aj jeden z kolegov, ale budem reagovať na pána poslanca, že ľudia si dnes telefonujú dlhohodinové rozhovory. To sú intímne rozhovory, povedzme si otvorene, dnes sa ľudia bavia cez telefóny o veciach, ktoré si hovoria iba na štyri oči. A toto všetko vy chcete mať pod kontrolou, odpočúvať a prípadne mať informácie alebo teda Úrad verejného zdravotníctva k takýmto, takýmto údajom? Ja nemám nič proti tomu, ochráňme ľudí, ale nastavme to tak, aby sme nenarušovali základné práva ľudí. Myslím, že to je najdôležitejšie na tomto. A urobte to tak, aby to bolo tak, aby to neohrozovalo práva ľudí. Ďakujem pekne.
Blanár, Juraj, poslanec NR SR (2011-03-31):
Vážená pani predsedníčka vlády, vážený pán predsedajúci, páni ministri, vážené panie poslankyne, páni poslanci, dovoľte, aby som predložil v zmysle rokovacieho poriadku interpeláciu na ministra zdravotníctva Slovenskej republiky pána Ivana Uhliarika. Vážený pán minister, táto vláda tvrdí, že je transparentná, predpisuje pravidlá iným, ale seba chráni a dáva si výnimky. Príkladom je aj zverejňovanie zmlúv podľa zákona o zverejňovaní objednávok a faktúr vyplývajúce z čísla zákona č. 546/2010, ktorým sa dopĺňa zákon č. 40/1964 Občiansky zákonník v znení neskorších predpisov a ktorým sa menia a dopĺňajú niektoré zákony. Čiže podľa zákona, ktoré vraj nastavilo rovnaké pravidlá pre verejnú správu. Netýka sa to ale všetkých zmlúv, lebo zmluvy medzi zdravotnými poisťovňami a nemocnicami dostali 7- mesačný odklad na základe tohto istého zákona, paragraf 22 písm. c) ods. 2. Povinne zverejňovanou zmluvou podľa § 5a nie je do 31. júla 2011 zmluva o poskytovaní zdravotnej starostlivosti. Dochádza tak k netransparentnému rozdeľovaniu financií v čase transformácie nemocníc, ktoré koalícia schválila po tom, ako bola vetovaná, opätovne schválila ešte tu v parlamente. Dochádza tak k vytváraniu druhotriednych nemocníc pred nemocnicami štátnymi, inými privátnymi neziskovými organizáciami, ktoré sú nemocnicami a štátnymi nemocnicami. A domnievame sa, že je to so zámerom zvýhodňovať len štátne nemocnice pred ostatnými nemocnicami, ktoré sú v systéme zdravotného poistenia. Avšak musím konštatovať, že všetky nemocnice v zmysle zákona fungujú v Slovenskej republike bez rozdielu na to, kto je ich zriaďovateľom na základe jediného zdravotného poistenia, ktoré vytvára vláda Slovenskej republiky a schvaľuje parlament Slovenskej republiky. Čiže nie je žiadny dôvod, aby boli pravidlá pre nemocnice štátne iné a pre nemocnice povedzme „VÚC-kárske“ iné. Preto sa pýtam, prečo ministerstvo zdravotníctva zatajuje zmluvy o poskytovateľoch, s poskytovateľmi zdravotnej starostlivosti? Prečo ministerstvo zdravotníctva nepostupuje transparentne, aby neboli zvýhodňovaní vybraní poskytovatelia zdravotnej starostlivosti? A na záver, prečo vláda už v septembri minulého roka avizovala obmedzenie klientelizmu zverejňovaním všetkých zmlúv, ale reálne tak neučinila k 1. januáru 2011 ako pri ostatných zmluvách? Ďakujem za pozornosť.
M. Číž, podpredseda NR SR: (2006-10-18):
Nech sa páči, pán poslanec.
Kleinert, Dana, poslankyňa NR SR (2024-05-02):
Ďakujem. Ja by som chcela opäť zopakovať, že sme tu sekulárna krajina. Po roku 1989 sme sa mohli vrátiť naspäť k slobode vierovyznania a tak je to dobré, samozrejme. Avšak teraz sa dostávame do situácie, kde v tejto krajine ľudia s mocou vnucujú druhým, ako majú žiť podľa toho, ako povedal sám pán Vašečka pred chvíľou, presvedčenia. Čiže keď majú niektorí ľudia nejaké presvedčenie a majú moc, tak neviem, prečo majú zrazu pocit, že potrebujú vnútiť iným ľuďom ich spôsob života a ich presvedčenie. A to nie je správne. My sme tu počuli viac príbehov, osobne poznáme mnoho transrodových ľudí, ktorí tu desiatky rokov aj s nami žijú. Tí nám hovoria, že im to ubližuje. V tej chvíli by sme ale my mali zahaltovať. Zahaltovať a počúvať, čo tí ľudia potrebujú a aký servis od tejto krajiny potrebujú, pretože okrem obyčajnej vzájomnej rovnosti tu napríklad aj platia dane, z ktorých sme platení my. My tu, my všetci. My by sme mali cítiť pokoru k ostatným ľuďom a ich potrebám a nielen teda k našim vlastným, tým osobným. My tu už máme byť tí, ktorí budú ľuďom naozaj pomáhať a nastavovať zákony tak, ako potrebujú, a nie teda im ubližovať, ako sa tu stále toto spomína. Tvorme pekné veci, dobrý servis, buďme príkladom v rešpekte. Keď chceme pomáhať, tak naozaj pomáhajme, ale toto pomoc nie je, toto je stále to spomínané slovo ubližovať. Prosím vás, neubližujme týmto ľuďom, pomôžme im. (Potlesk.)
B. Bugár, podpredseda NR SR: (2004-06-16):
Pán poslanec Minárik.
Ďuriš Nicholsonová, Lucia, podpredsedníčka NR SR (2017-12-12):
Teraz dávam slovo spravodajcovi, ktorého určil navrhnutý gestorský ústavnoprávny výbor, pánovi poslancovi Jánovi Maroszovi, aby predniesol spravodajskú informáciu, nech sa páči.
M. Dzurinda, predseda vlády SR: (2003-04-10):
Pán poslanec, preto, lebo takéto riešenie sa javí kompetentným ako najefektívnejšie. Splní to účel. Viete, že platia isté zákony, platí nový zákon pre azylovú politiku od nového roku, všetko stojí peniaze. Priestory, o ktorých píšete vo vašej otázke, sú štátne a na druhej strane viem, že kompetentné úrady, predovšetkým migračný úrad, ale aj v spolupráci s ostatnými zložkami rezortu vnútra, zabezpečí dôslednú ochranu objektu tak, aby obyvatelia sa nemuseli obávať. Som informovaný, že ste dostali podrobnú informáciu 2. januára tohto roku, lebo už s podobnou interpeláciou ste sa obrátili na ministra vnútra. Súhlasím s tým, čo vám napísal 2. januára tohto roku. Všetko.
Milanová, Natália, poslankyňa NR SR (2018-06-19):
Poprosím o opravu hlasovania, tlač 1035, dala som zdržať sa, chcela by som opraviť na za.
Paška, Pavol, predseda NR SR (2012-07-03):
Hlasujeme. (Hlasovanie.) 130 prítomných, 97 za, 4 proti, 27 sa zdržalo, 2 nehlasovali. Návrh sme postúpili do druhého čítania.
M. Hort, podpredseda NR SR: (2008-02-05):
Poprosím, dajte čas teraz Štefanovi Kužmovi, ktorý sa hlásil do faktickej. Nech sa páči.
Zmajkovičová, Renáta, podpredsedníčka NR SR (2013-12-10):
Faktické poznámky na vystúpenie pani poslankyne, dve faktické poznámky. Uzatváram možnosť prihlásiť sa. Pán poslanec Lipšic.
A. Belousovová, podpredsedníčka NR SR: (2007-12-04):
Pán poslanec Kahanec, faktická poznámka.
Ľ. Jahnátek, minister hospodárstva SR: (2010-02-02):
Podľa Partnerskej dohody medzi Európskym spoločenstvom a krajinami Afriky, karibskej a tichooceánskej oblasti, podpísanej 23. 6. 2000 v Cotonou, sa zmluvné strany dohodli do konca roku 2007 uzavrieť nové obchodné dohody o hospodárskom partnerstve, ktoré by mali zabezpečiť dlhodobý rozvoj, hospodársky rast, znižovanie chudoby a integráciu krajín Afriky, karibskej a tichooceánskej oblasti do globálnej ekonomiky. Pre účely uzavretia dohôd o hospodárskom partnerstve boli krajiny Afriky, karibskej a tichooceánskej oblasti rozdelené do šiestich regiónov. Práve krajiny karibskej a tichomorskej oblasti vytvorili zoskupenie CARIFORUM. Dohoda s CARIFORUM-om je prvá uzavretá komplexná dohoda o hospodárskom partnerstve. Zahŕňa všetky opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. Jej súčasťou je aj hlava týkajúca sa služieb, investícií a elektronického obchodu v súlade s ustanoveniami článku V GATS. Dohoda obsahuje ustanovenia o obchode s tovarom, o uľahčení colného a obchodného styku, o technických prekážkach obchodu, o poľnohospodárstve a rybnom hospodárstve, bežných platbách a pohybe kapitálu, o hospodárskej súťaži, inovácii a duševnom vlastníctve, o transparentnosti vo verejnom obstarávaní, o dialógu o finančných otázkach, o transparentnosti a osvedčených postupoch v oblasti daňovej politiky, ako aj o environmentálnych a sociálnych aspektoch. Dohoda obsahuje aj ustanovenia o rozvojovej spolupráci, v ktorých sa ustanovujú prioritné oblasti činnosti na jej vykonávanie. Dohoda je prezidentskou dohodou, pri ktorej sa podľa čl. 7 ods. 4 Ústavy Slovenskej republiky pred ratifikáciou vyžaduje súhlas Národnej rady Slovenskej republiky. Vážený pán predsedajúci, vážené panie poslankyne, páni poslanci, dovoľujem si vás požiadať o schválenie predloženého návrhu. Ďakujem.
P. Hrušovský, predseda NR SR: (2003-07-10):
Prerušujem rokovanie Národnej rady, budeme pokračovať o 11.45 hodine. (Prestávka.) (Po prestávke.)
Grendel, Gábor, podpredseda NR SR (2022-10-18):
Šesť faktických poznámok, sedem. Končím možnosť prihlásiť sa s ďalšími faktickými. Ako prvý pán poslanec Jozef Pročko.
Takáč, Richard, poslanec NR SR (2022-06-29):
Kolegyne, kolegovia, takže ešte v rozprave poslednýkrát, potom už len v záverečnom slove jednou vetou. Bolo to zaujímavé teraz, kolegyne, kolegovia, sledovať dvoch ministrov, jedného ex a druhého terajšieho, ktorého odvolávame na tejto schôdzi. Ja si osobne myslím, že navzájom to, čo sme si mali možnosť tu vypočuť z úst jedného alebo druhého ministra, podľa mňa jednoznačne preukázalo takú neodbornosť a neprofesionalitu, a preto je podľa mňa úplne na mieste, že podávame návrh na odvolanie. Mňa mrzí, že sme sa fakt reálne nedozvedeli ani napríklad z úst pána exministra Mičovského nejaké argumenty alebo teda, alebo vyvrátenie, alebo niečo z toho pohľadu, že prečo sa nerieši zvyšovanie cien, rapídne zvyšovanie cien, alebo ani zo strany ministra, lebo tak ako som povedal, terajší minister len hovoril o eurofondoch, projektoch a neviem čom všetkom, ale nehovoril o tej podstate, ktorú sme tu povedali. A teda môžem povedať, že okrem množstva výčitiek a poukazovaní chýb a toho všetkého, ktoré poukázal exminister Mičovský voči terajšiemu ministrovi Vlčanovi, len pridávam tie naše, ktoré sme dali aj do odôvodnenia, a to je ten presun správy štátnych lesov, tie 4,5-tisíce, 4,5-tisíca na sviňu. A to je nespochybniteľné, pán minister, ako tam fakt sú reálne veci a vy to dobre viete a tiež ma mrzí, že sa snažíte to obhajovať. Ale tak, keď ste o tom vedeli, tak musíte to obhajovať. Samozrejme, neriešenú situáciu s mliekarmi, pekármi, marketingový fond, rizikový fond, no a samozrejme, aj sčasti vaše maslo, a to je plán obnovy a odolnosti, tam tú podstatu najväčšiu nesie exminister Mičovský, ale, samozrejme, tá pointa najpodstatnejšia, ktorá bola, bola tá, že vládna koalícia, vláda nerieši vôbec rapídne zvyšovanie cien potravín a nepomáha občanom Slovenskej republiky. A to je fakt. Pán minister, nesiete za to plnú zodpovednosť, vy ste dnešným vystúpením nepreukázali, že čo idete robiť, ako chcete robiť, nejaké memorandá nepomôžu tomu, aby ľudia lacnejšie nakúpili potraviny. Aj to je fakt, a preto je to dôvod, prečo sme zvolali túto mimoriadnu schôdzu a chceme vám vysloviť nedôveru. Ďakujem veľmi pekne.
P. Hrušovský, podpredseda NR SR: (2002-07-03):
Teraz dávam slovo pánovi poslancovi Romanovi Šipošovi, ktorého poveril gestorský výbor, aby informoval Národnú radu o výsledku prerokúvania návrhu zákona vo výboroch, ako aj o stanovisku a odporúčaní gestorského výboru.
B. Bugár, podpredseda NR SR: (2001-09-05):
Takže, nech sa páči, prezentujme sa a hlasujme o tomto návrhu pána poslanca Engliša. Prezentácia. (Hlasovanie.) Prítomných je 81 poslancov, za 14, proti 36, zdržalo sa 31. Konštatujem, že tento návrh pána poslanca Engliša nebol prijatý. Nech sa páči, môžeme pokračovať. F. Halmeš, poslanec: Budeme hlasovať o ďalšom v poradí druhom, ktorý predkladal pán poslanec Brocka.
Poliačik, Martin, poslanec NR SR (2010-09-07):
Pani poslankyňa, ja neverím vlastným ušiam, že po tom, čo dnes ráno vyplávalo na povrch, vy máte tú drzosť rozprávať o morálke na pôde Národnej rady. Ja normálne už nemôžem inak, len sa musím smiať. Nie je tak tmavý kút, v ktorom by ste vy dnes mali sedieť, pani ministerka, a hanbiť sa za to, čo ste robili na ministerstve počas svojho pôsobenia, že si necháte protiústavne platiť peniaze. My, ja, mne sa páči, teda, že idete podporiť skrátené legislatívne konanie, ale tým si to určite u súčasnej koalície nebudete žehliť a úprimne dúfam, že kým vo veciach, o ktorých ste vy rozprávali, rozhoduje iba váš subjektívny názor na morálku alebo nemorálku súčasného ministra, tak o veciach, o ktorých sme sa dozvedeli dnes ráno na tlačovke ministerstva, rozhodne súd.
Přidal, Alojz, poslanec NR SR (2015-05-21):
Pán kolega Jarjabek, povedala vám to pani kolegyňa Lucia Žitňanská, jednoducho toto je vyriešené už teraz. Ja neviem, či ste si vy sám niekedy vypisovali majetkové priznanie a či ste si to skontrolovali, lebo tam by ste museli naraziť, ak ste ženatý, ja neviem, či ste ženatý, ja sa pozriem porád do vášho majetkového priznania, že tam je aj majetkové priznanie manželky aj neplnoletých detí. Jednoducho, a verím, že ste priznali vy aj majetok manželky. A naozaj, záleží od poslancov SMER-u, či chcú, aby občania vedeli, aký majú majetok, aké sú majetkové prírastky, a jednoducho či sa chcú podrobiť verejnej kontrole verejnosti, ktorá má na toto určite právo.
T. Galbavý, poslanec: (2007-10-18):
Pán poslanec, mohol si si všimnúť, po tvojom vystúpení zaznel potlesk troch poslancov. Pán poslanec Palko zatlieskal, pán poslanec Mikloško a pán poslanec Bauer, ale isteže, ja to nechcem nadľahčiť, chcem hovoriť hlavne (potlesk) o tom, že si nás podozrieval predkladateľov, že dávame takýto návrh, pretože je sympatický. I napriek tomu ho dávame, že vieme, že získame možno 40, 50 hlasov, a preto si dospel k názoru, že je zrejme aj jemne populistický, si povedal. Pán kolega, ak platí tento princíp, že podávame návrhy opozície a vieme s istotou, že neprejdú, tak potom sme naozaj všetci populisti? Ja si pamätám, že ty si prednedávnom podával zákon, ktorý sprísňoval kritériá pre hazardné hry. Mne bol sympatický, ja som ho podporil a bola to moja agenda. Čiže bol aj populistický z tvojej strany? To je základná otázka. A ešte by som chcel povedať jednu dôležitú vec. Axiómou sa stáva tvrdenie, že koncesionárske poplatky sú najlepšou ochranou pred zasahovaním do ekonomickej nezávislosti verejnoprávnych médií, čiže aj do politických nezávislostí verejnoprávnych médií. Pán kolega, ty si zrejme tento zákon nepreštudoval do podrobnosti alebo nie si ochotný pochopiť jeho základnú myšlienku. Preto ti zopakujem, čo je podstatou tohto zákonu. Chceme financovať verejnoprávne médiá cez štátny rozpočet viazané na pevné číslo. Podiel výdavkov zo štátneho rozpočtu, ktorý bude zohľadňovať infláciu. Čiže politici už v budúcnosti nebudú rozhodovať o výške koncesionárskych poplatkov, budú rozhodovať len o štátnom rozpočte.
Laššáková, Jana, podpredsedníčka NR SR (2012-12-12):
S reakciou, pán poslanec Kaník, nech sa páči.
Takáč, Richard, poslanec NR SR (2021-03-18):
Technická pomoc, čiže či mi viete presne povedať, koľko je tá konečná suma, ktorá má byť využitá. Najprv sa hovorilo o nejakých 960 miliónoch, potom som zachytil nejakú informáciu 460 – 490 miliónov. A kedy teda, či predpokladáte, alebo či viete mi povedať, že teda potom, keď sa to pošle v tom máji do toho Bruselu, nám to hneď následne nejakým spôsobom asi pravdepodobne odsúhlasia, že sa už budú môcť čerpať a niektoré dané projekty aj realizovať v rámci napríklad danej, daného regiónu Hornej Nitry z dôvodu toho, že už dochádza k prepúšťaniu zamestnancov z hľadiska útlmu toho baníctva a tá situácia si aktuálne vyžaduje už reálne nejaké projekty, kde by tí ľudia sa mohli prezamestnať a využiť ten ich potenciál, ktorý mali. Ďakujem veľmi pekne.
R. Fico, poslanec: (2003-05-21):
Vážená pani podpredsedníčka, vážené dámy a páni, príslušný výbor, ktorý bol poverený prerokovaním správy, odporúča Národnej rade Slovenskej republiky, aby správu o činnosti verejného ochranu práv zobrala na vedomie. To je aj podstata uznesenia, ktoré výbor pripravil. Využívam, že mám v tejto chvíli možnosť príležitosť povedať niekoľko slov ako spravodajca určený pri prerokúvaní tohto bodu programu, aby som uviedol, že počas rokovania Výboru Národnej rady Slovenskej republiky pre ľudské práva, národnosti a postavenie žien výbor a jeho konkrétni členovia ocenili výsledky, ktoré verejný ochranca práv dosiahol pri etablovaní svojho úradu. Hovorili sme pomerne detailne aj o tom, v akých personálnych a finančných podmienkach začínal úrad svoju činnosť. Možno, že iné úrady by neboli schopné za podmienok, ktoré boli tomuto úradu vytvorené, ani len začať. Môžeme dnes konštatovať, že máme v Slovenskej republike funkčný úrad, ktorý plní tie oprávnenia a tie úlohy, ktoré sa predpokladajú v príslušnej, či už ústavnoprávnej, alebo inej zákonnej úprave. Dovoľte mi preto, hoci viem, že nie je práve najvhodnejšia doba na prerokúvanie takéhoto závažného bodu, máme za sebou niekoľko vážnych bodov, o ktorých sme rokovali a hlasovali, aby som aj ako člen príslušného výboru, ktorý sa touto správou zaoberal, ešte raz ocenil doterajšiu činnosť verejného ochrancu práv, poďakoval mu za to, v akých podmienkach rozbehli činnosť, a verím, že v dobrej spolupráci medzi Národnou radou Slovenskej republiky, jej výbormi a úradom verejného ochrancu práv dosiahneme, že táto inštitúcia bude získavať ďalej na vážnosti a že bude významným príspevkom v mechanizme ochrany ľudských práv na Slovensku. Takže ešte raz aj ja osobne ďakujem pánovi verejného ochrancovi práv a budeme hlasovať po skončení rozpravy o tom návrhu uznesenia, o ktorom som hovoril. Ďakujem pekne. (Potlesk.) Z. Martináková, podpredsedníčka NR SR: Otváram rozpravu. Písomne sa do rozpravy neprihlásil žiaden poslanec. Otváram možnosť hlásiť sa ústne do rozpravy. Uzatváram možnosť hlásiť sa ústne do rozpravy. Prosím, pán spravodajca, aby ste uviedli uznesenie, o ktorom budeme hlasovať. Pán navrhovateľ ešte, nech sa páči. P. Kandráč, verejný ochranca práv: Vážená pani podpredsedníčka, vážené panie poslankyne, vážení páni poslanci, vážený pán spravodajca, prichodí mi poďakovať za ocenenie našej práce, ktoré pán spravodajca tlmočil, a dovolím si ubezpečiť Národnú radu Slovenskej republiky, že spolupráca s Národnou radou je základnou povinnosťou pre mňa, a tak ako sme ju v minulosti realizovali, tak ešte v ďaleko väčšom rozsahu a dúfam, že aj s lepšími výsledkami budeme realizovať aj v budúcnosti. Ďakujem veľmi pekne. (Potlesk.) Z. Martináková, podpredsedníčka NR SR: Pán spravodajca, poprosím, aby ste uviedli návrh uznesenia, o ktorom budeme hlasovať.
Pellegrini, Peter, podpredseda NR SR (2020-07-10):
Poslanec Stančík.
Verešová, Anna, poslankyňa NR SR (2018-09-13):
Ďakujem za slovo. Čo sa tu, čo tu počúvam celé poobedie, to je naozaj už nevídané, a pán kolega Dostál to naozaj dookola dnes rozpráva: Porušujete zákon o rokovacom poriadku! Porušujú to vládni poslanci, koaliční poslanci, toto je dnes tretíkrát! Pri zákone o omamných látkach sme hovorili o asistentoch, to isté sa stalo s pozmeňovacím návrhom poslankyne z MOST-u pri stropovaní dôchodkov, či nie pri stropovaní, pri určení veku odchodu do dôchodku a dnes, teraz v tejto chvíli rokujeme o sociálnych službách a my tu máme znova pozmeňovák o vianočných dôchodkoch. Tretíkrát za pol dňa! To je nehoráznosť a hlavne keď si pamätám, ako pán predseda Národnej rady Andrej Danko povedal, že z tohoto chce urobiť chrám, tak to, čo sa udialo s Národnou radou za tieto dva roky, je naozaj nevídané, to si porozmýšľajte o tom. A druhú vec, čo som chcela vo svojej faktickej poznámke povedať, je, že zákon o sociálnych službách, to je trhací kalendár strany SMER. Keď bol v roku 2008 prijatý a asi 40 pozmeňovacími návrhmi zmenený, pani poslankyňa Vaľová tu nie je, ale ona bola ten užitočný poslanec, ktorý neviem koľko dal tých pozmeňovacích návrhov, od toho dňa a od toho momentu je zákon o sociálnych službách zlý a takto vyzerá aj celých desať rokov. Z toho ste pri vláde sústavne skoro stále vy, strana SMER, a za to môžete, čo sa deje v zariadeniach sociálnych... (Prerušenie vystúpenia časomerom.)
P. Miššík, poslanec: (2007-02-09):
Prvý pozmeňujúci návrh. V bode I § 30 ods. 1 sa v prvej vete za slová „motorové vozidlá“ vkladajú slová „a električky“. Ide o doplnenie okruhu vozidiel, na ktoré sa táto povinnosť vzťahuje. Druhý pozmeňujúci návrh. Za bod 2 sa dopĺňa bod 3, ktorý znie: „3. V § 34 ods. 2 sa slová „50 km/h“  nahrádzajú slovami „70 km/h“.“ Znova, ide o zmenu rýchlostného limitu v nadväznosti na limit uvedený v § 33 ods. 1 tohto zákona. Zároveň poprosím, aby sa o oboch týchto mojich pozmeňujúcich návrhoch hlasovalo spoločne. Na záver dovoľte jednu vetu. Ja tento návrh novely zákona podporím práve z tých dôvodov bezpečnosti cestnej premávky, na ktorej by nám všetkým asi malo záležať. Ďakujem pekne.
Gašpar, Tibor, poslanec NR SR (2024-02-08):
Budeme hlasovať o bode 25 pozmeňujúceho návrhu poslanca Matoviča.
Grendel, Gábor, podpredseda NR SR (2023-06-20):
Otváram rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť okrem pána poslanca Viskupiča do rozpravy ústne. Konštatujem, že nie. Končím možnosť prihlásiť sa ústne do rozpravy. Nech sa páči, pán poslanec Marián Viskupič, máte slovo.
Jasaň, Viliam, poslanec NR SR (2013-06-19):
Ďakujem pekne. Pani predsedajúca, kolegyne, kolegovia, pán minister, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil ako určený spravodajca v prvom čítaní k vládnemu návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, podal spravodajskú informáciu k predmetnému návrhu zákona. Predseda Národnej rady Slovenskej republiky rozhodnutím č. 519 z 31. mája 2013 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade. Navrhovaná právna úprava je v súlade s Ústavou Slovenskej republiky a medzinárodnými zmluvami a inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky po všeobecnej rozprave o podstate návrhu zákona uzniesla na tom, že podľa § 73 odsek 3 písm. c) rokovacieho poriadku Národnej rady prerokuje predmetný návrh zákona v druhom čítaní. V súlade s paragrafom 74 ods. 1 zákona Národnej rady o rokovacom poriadku Národnej rady Slovenskej republiky a citovaným návrhom predsedu Národnej rady odporúčam Národnej rade Slovenskej republiky prideliť návrh zákona v druhom čítaní na prerokovanie: – Ústavnoprávnemu výboru Národnej rady Slovenskej republiky a – Výboru Národnej rady Slovenskej republiky pre sociálne veci, pričom za gestorský výbor navrhujem výbor Národnej rady pre sociálne veci a odporúčam, aby výbory, ktorým boli, ktorým bol návrh zákona pridelený, ho prerokovali v termíne do 28. augusta 2013 a gestorský výbor do 30. augusta 2013. Pani predsedajúca, skončil som, otvorte, prosím, rozpravu. Ďakujem.
Bugár, Béla, podpredseda NR SR (2019-10-24):
Pani poslankyňa Petrík.
Rošková, Ľubica, poslankyňa NR SR (2012-06-26):
Ďakujem pekne. Vážená pani podpredsedníčka, zápisnica o výsledku tajného hlasovania o návrhu na vymenovanie viceguvernéra Národnej banky Slovenska, ktoré sa konalo 26. júna 2012: Na tajné hlasovanie o návrhu na vymenovanie viceguvernéra Národnej banky Slovenska bolo vydaných a poslanci si osobne prevzali 135 hlasovacích lístkov, teda na tajnom hlasovaní bolo prítomných 135 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na vymenovanie viceguvernéra Národnej banky Slovenska všetci poslanci odovzdali hlasovacie lístky. Zo 135 odovzdaných hlasovacích lístkov boli 2 neplatné. Zo 133 platných hlasovacích lístkov overovatelia zistili, že o návrhu na vymenovanie Jána Tótha za viceguvernéra Národnej banky Slovenska hlasovalo za 121 poslancov, proti 4 poslanci, zdržalo sa hlasovania 8 poslancov. Na schválenie návrhu na vymenovanie viceguvernéra Národnej banky Slovenska je potrebný súhlas nadpolovičnej väčšiny hlasov prítomných poslancov Národnej rady Slovenskej republiky. Overovatelia konštatujú, že v tajnom hlasovaní Národná rada Slovenskej republiky schválila návrh na vymenovanie Jána Tótha za viceguvernéra Národnej banky Slovenska. Overovatelia poverujú svojho člena Ľubicu Roškovú oznámiť výsledok hlasovania Národnej rade Slovenskej republiky. Ďakujem pekne.
F. Mikloško, poslanec: (2008-06-25):
Z tohto dôvodu dávam procedurálny návrh, aby sme prerušili túto schôdzu a pokračovali v nej v prítomnosti predsedu vlády Roberta Fica. Berte to ako riadny procedurálny návrh a prosím, aby sme o tom hlasovali.
Štarchoň, Peter, poslanec NR SR (2017-11-29):
Ja možno len trošku upravím jednu informáciu. Samotné nariadenie zmysel má. Vytvára rovnaké štandardy pre všetky členské krajiny. Problém je len v tom, akým spôsobom k tomuto budeme pristupovať, či naozaj sa nebudeme hrať na pápežskejšieho ako samotný pápež. To možno len ako malá poznámka. Každopádne ďakujem, Milan.
Blaha, Ľuboš, podpredseda NR SR (2024-02-06):
Ako ďalšia do rozpravy sa prihlásila pani poslankyňa Tamara Stohlová, nech sa páči. Poprosím technikov, žeby nastavili čas.
M. Hort, podpredseda NR SR: (2008-09-10):
A teraz poprosím pána ministra obrany Slovenskej republiky, pána Jaroslava Bašku, ktorého srdečne vítam v Národnej rade, aby uviedol vládny návrh zákona, ktorým sa menia a dopĺňajú niektoré zákony v oblasti obrany v súvislosti so zavedením meny euro v Slovenskej republike . Tento vládny návrh ste dostali ako tlač 734 a návrh na jeho pridelenie na prerokovanie výborom je v rozhodnutí č. 757. Pán minister, nech sa páči, máte slovo.
Jurinová, Erika, podpredsedníčka NR SR (2014-10-16):
Do rozpravy je prihlásený pán poslanec Kaník, ktorý sa v sále nenachádza. Pýtam sa teraz, že či sa chce prihlásiť do rozpravy niekto ústne. Nie je tomu tak. Uzatváram rozpravu. Vyhlasujem ju za skončenú. A pýtam sa, či sa chce pán minister vyjadriť v záverečnom slove. Nech sa páči.
Hrnčiar, Andrej, podpredseda NR SR (2017-04-06):
Poprosím vás.
Hufková, Eva, poslankyňa NR SR (2012-07-26):
Pán predsedajúci, teraz budeme hlasovať o bodoch zo spoločnej správy 1 až 18, teda okrem bodu 19 s odporúčaním gestorského výboru schváliť.
Laurenčík, Milan, podpredseda NR SR (2021-05-10):
Ďakujem, pán poslanec. Na vaše vystúpenie evidujem štyri faktické poznámky. Končím možnosť prihlásiť sa s faktickou poznámkou. Ako prvý vystúpi pán poslanec Miroslav Suja, nech sa páči.
Grendel, Gábor, podpredseda NR SR (2022-02-22):
Pán poslanec Peter Pollák.
Pellegrini, Peter, podpredseda NR SR (2020-04-01):
Ďakujem pekne. Otváram všeobecnú rozpravu. Opäť konštatujem, že písomne sa do rozpravy neprihlásil nik. Preto sa teraz pýtam, kto sa chce do rozpravy prihlásiť ústne? Jedna pani poslankyňa, pani predsedníčka Cigániková. Končím možnosť prihlásiť sa do rozpravy. A nech sa páči, dávam slovo pani poslankyni Cigánikovej.
Jozef Mikuš, poslanec: (2003-10-28):
Z. Martináková, podpredsedníčka NR SR: Prosím, prezentujme sa a hlasujeme o pozmeňujúcom návrhu pána poslanca Ondriaša. (Hlasovanie.) Prítomných 138 poslancov, za návrh hlasovalo 22, proti 70, zdržalo sa 44, nehlasovali 2. Neschválili sme tento návrh.
Hrnčiar, Andrej, podpredseda NR SR (2016-11-23):
Pán poslanec Kamenický.
Paška, Pavol, predseda NR SR (2012-06-21):
Budete mať bezpochyby dosť miesta, aby ste odprezentovali svoje názory na euroval.
Ďuriš Nicholsonová, Lucia, podpredsedníčka NR SR (2017-12-06):
Pani poslankyňa Blahová s faktickou.
Bugár, Béla, podpredseda NR SR (2017-03-23):
Na vystúpenie pána ministra s faktickými poznámkami deviati. Končím možnosť sa prihlásiť do faktických. Aj vy ste vypadli, sa mi zdá, pán kolega, boli ste tam, pán kolega Poliačik je deviaty. Takže končím možnosť sa prihlásiť. Nech sa páči, pán poslanec Mazurek, máte slovo.
Paška, Pavol, predseda NR SR (2012-12-18):
Hlasujeme. (Hlasovanie.) 140 prítomných, 83 bolo za, 19 proti, 38 sa zdržalo. Návrh sme schválili.
Pleštinská, Zita, poslankyňa NR SR (2021-05-04):
Ďakujem, pán predsedajúci. Vážená pani podpredsedníčka vlády, pani ministerka, vážený pán spravodajca, ako jedna z predkladateľov tohto pozmeňovacieho návrhu by som ho chcela podporiť. Všetky administratívne prekážky, ktoré sa odstránia pri čerpaní štrukturálnych fondov, treba privítať. Som tiež starostka obce, kde v roku, v tom programovacom období 2007 – 2013 sme v obci robili dva projekt, veľké projekty, napríklad suchý polder v hodnote 1 200-tisíc eur. A skutočne pri týchto projektoch je mnoho vecí, ktoré sú tie byrokratické postupy, ktoré treba odstrániť. Takže veľmi vítam a teším sa, že tento pozmeňovací návrh sme mohli predložiť. Ďakujem pekne.
B. Bugár, podpredseda NR SR: (2001-12-14):
Pán poslanec Budaj.
Viskupič, Jozef, poslanec NR SR (2014-04-03):
Keďže to je vykonávací k ústavnému zákonu, ktorý sme práve neprijali, tak ho sťahujem, lebo by nebolo dobré o ňom hlasovať.
Bugár, Béla, podpredseda NR SR (2019-06-20):
Pán poslanec Baránik.
Figeľ, Ján, podpredseda NR SR (2013-07-01):
Na pána poslanca Viskupiča sú tri faktické poznámky. Končím možnosť hlásiť sa s ďalšími faktickými. Nech sa páči, Martin Fecko ako prvý.
Bugár, Béla, podpredseda NR SR (2016-09-14):
Na vystúpenie pani poslankyne s faktickými poznámkami pán poslanec Budaj. Chcete faktickú? Áno. A pán poslanec Vašečka. Končím možnosť sa prihlásiť. Pán poslanec Budaj.
Kišš, Štefan, poslanec NR SR (2024-01-11):
Ďakujem pekne pani poslankyni za vystúpenie. Zazneli tu, zaznel tu argument hospodárske škody a absencia analýzy. Ja som o tom už aj hovoril vo svojej rozprave a tiež som nedostal žiadne, žiadne, žiadnu odpoveď, tak jednak pán predseda Pellegrini nám sľúbil v predvolebnej kampani alebo teda svojim voličom, že predloží nejakú analýzu o tom, že aké sú argumenty pre a proti pre špeciálnu prokuratúru, a teda mám za to, že zatiaľ sme ju nevideli, tak sa chcem tiež spýtať teda, že či už teda existuje a kedy sa o nej, kedy o nej budeme môcť tuto v parlamente aj diskutovať a do tejto analýzy by tiež bolo dobré zahnúť aj tie hospodárske škody, ktoré táto legislatíva prinesie. A síce prinesie to, že jednak, ako som aj hovoril včera, že tým konečným výsledkom bude, že budeme mať menej peňazí na starobné dôchodky, na sociálne dávky, jednoducho na všetko, čo štát potrebuje financovať kvôli tomu, že budeme viacej platiť napríklad za splátky dlhu, pretože nám finančné trhy a ratingové agentúry, tak ako neveria finančnej konsolidácií, tak nevedia, neveria ani tomu, že na Slovensku budeme zlepšovať alebo minimálne udržiavať stav verejných inštitúcií, ktoré tiež majú vplyv na jednak fungovanie krajiny a investori potenciálni, ktorí chcú priniesť svoj kapitál na Slovensko, sa na toto pozerajú a konečným rozhodnutím bude, že na Slovensku budeme mať menej investícií, to znamená menej peňazí na naše platy, dôchodky, jednoducho všetko, čo prináša vyššiu kvalitu života. Ďakujem.
Pellegrini Peter, predseda NR SR (2015-11-20):
Prezentujme sa a hlasujme. (Hlasovanie.) Prítomných 125 poslancov, za hlasovalo 45, proti bolo 68, zdržalo sa 11, nehlasoval 1. Tento bod sme neschválili.
Jurinová, Erika, podpredsedníčka NR SR (2014-06-27):
O slovo požiadal v zmysle rokovacieho poriadku... (Reakcia z pléna.) Áno, ešte reakcia na faktické poznámky, nech sa páči, pán poslanec Pollák.
Gašpar, Tibor, poslanec NR SR (2024-02-08):
Hlasujeme o bode 263 druhého pozmeňujúceho návrhu poslanca Galka.
Horecký, Ján, poslanec NR SR (2024-02-16):
Ďakujem za slovo. Ja by som bol veľmi rád, keby takáto dôležitá vec nebola predmetom politiky, a myslím v tom negatívnom slova zmysle, pretože sa naozaj môže týkať úplne každého. A dotýka sa tých detí, dotýka sa nás všetkých na najzraniteľnejšom a najcitlivejšom mieste. Bol by som veľmi rád, keby sme spolu hľadali riešenie, ktoré je uskutočniteľné, aby sme to urobili poriadne, aby sme to už konečne urobili. Lebo to, čo pani poslankyňa Marcinková navrhuje, by mala byť samozrejmosť a prirodzená záležitosť. Teraz prečo. Sú všeobecne známe fakty, že ak Slovensko zaostáva, nehovorím teraz o investičnom dlhu, ale zaostáva v kvalite poskytovanej zdravotnej starostlivosti, nie je to ani tak v oblasti terapie a lekárskej starostlivosti, ako podmienok a tej zdravotníckej starostlivosti. Rodič verzus zdravotná setra, toto je snáď úplne jasná dilema. Mama, osobitne mama dokáže poskytnúť tomu maličkému dieťaťu oveľa kvalitnejšiu individuálnejšiu starostlivosť, tú práve, ktorá budí niekedy des v ľuďoch, keď majú ísť do nemocnice, než sestra, ktorá má na starosti celé oddelenie. Tie, chcel by som ešte jednu vec. Tie najmenšie deti nežijú v čase. To znamená, že tie deti ešte nepoznajú plynutie času. Vy keď ich zavriete do nemocnice, ony sú tam naveky. Ak tam nemajú mamu, sú tam naveky. Už ju nikdy neuvidia, tak to deti prežívajú. Nieže mama príde o týždeň, ony nevedia, čo je to týždeň, sú tam naveky bez mamy. A ony na to zabudnú, ony potlačia spomienku na túto udalosť, ale má to vplyv na celý ich život, na ich povahu, na ich mentálne zdravie. Preto je to taká dôležitá vec, len urobme ju poriadne. (Potlesk.)
Sabo, Michal, poslanec NR SR (2024-06-20):
No tak zajtra to dopadne tak, podľa toho, kto tam poletí, samozrejme, nie? Veď od toho to je, to je mierka. Ďakujem, pán predseda poslaneckého klubu Progresívneho Slovenska, za vaše vystúpenie a ďakujem aj za tie veľmi dôležité témy, respektíve tú dôležitú tému, ktorá by sa tak dala zastrešiť akože politická kontinuita, ktorá na Slovensku nieže chýba, ona vlastne sa nedostavila. Nedostala memo, že má byť prítomná a nemá odchádzať, keď príde, hej? A spomínajúc teda obľúbenú tému dua aj s pani Mesterovou, poslankyňou Mesterovou, že nemáme diaľnicu do Košíc, ale zároveň máme spásonosnú ideu, že ideme raziť tunel pod Karpaty, lebo to je super nápad, nie(?), investovať miliardu do tunelu, ktorý bude tunelom a spojí Raču so Záhorskou Bystricou. Fasa nápad. Akože nemáme v Bratislavskom samosprávnom kraji, iba v samosprávnom kraji Bratislava doriešené projekty a investície a investičný dlh v stovkách miliónov eur. Do bratislavskej železničnej hlavnej stanice sa chodí rýchlosťou aktuálne desať kilometrov za hodinu, hej? Takto raketovo nám napredujú infraštruktúrne projekty na Slovensku. Ďalšia téma, ktorú my v Progresívnom Slovensku citlivo vnímame, to je kritická infraštruktúra. Aktuálne hrozí skrytá privatizácia kritickej infraštruktúry na východnom Slovensku. Keď sa to spočíta, sečteno a podtrženo, ako sa hovorí, 528-tisíc ľudí na Slovensku žije bez bezpečného prístupu k pitnej vode, nemá vodu z kohútika, 447 slovenských obcí doteraz nie je pripojených na vodovod, kanalizácie ani nebudem spomínať, to, v akej kondícii je podzemná voda, to je katastrofálna záležitosť. Čiže ďakujem za nasvietenie politickej kontinuity a jej potrebnosti a nepotrebnosť práve takýchto legislatívnych návrhov, ktoré tu práve v tomto momente riešime.
Marcinčin, Radovan, poslanec NR SR (2021-03-16):
Ďakujem, pán predsedajúci. Kolegyne, kolegovia, v rozprave k uvedenému návrhu zákona nevystúpil nikto. Spoločná správa výboru neobsahuje pozmeňujúce návrhy, žiadne pozmeňujúce návrhy neboli podané ani v rozprave. Sme preto v treťom čítaní. Otvorte, prosím, rozpravu.
Pellegrini, Peter, predseda NR SR (2015-11-24):
Prezentujme sa a hlasujme o tom, že postúpime návrh zákona do tretieho čítania ihneď. (Hlasovanie.) Prítomných 135 poslancov, za hlasovalo 130, zdržalo sa 5 poslancov. Návrh sme schválili. Konštatujem, že sme v treťom čítaní . Otváram rozpravu v rámci tretieho čítania. Nik sa nehlási do rozpravy. Končím možnosť prihlásiť sa do rozpravy, Vyhlasujem rozpravu za skončenú. Pán spravodajca.
Fico, Robert, predseda vlády SR (2015-02-05):
Ďakujem pekne za položenú otázku. Možno by stačilo odpovedať, že slobodne, ale predsa len je to príliš vážna téma, aby som sa obmedzil na takéto krátke konštatovanie. Už som niekoľkokrát a pri rôznych príležitostiach povedal, že referendum považujem za najvyššiu formu priamej demokracie a ako predseda vlády Slovenskej republiky sa na referende zúčastním. Od ústavného činiteľa sa očakáva, že takéto aktivity, ak sú najmä občianskeho charakteru, nebude ignorovať. A to aj napriek tomu, že zo všetkých doterajších siedmich referend bolo len jedno úspešné, o vstupe Slovenskej republiky do Európskej únie, v roku 2003, ktorého sa zúčastnilo 52,15 % oprávnených voličov. Dovoľte mi povedať, že napriek schválenej novelizácii Ústavy Slovenskej republiky, kde sme zakotvili určitú charakteristiku manželstva, že tento dodatok ústavy nebráni tomu a nemôže brániť tomu, aby verejné inštitúcie riešili praktické problémy párov rovnakého pohlavia. Mám na mysli napríklad ich prístup k informáciám zdravotníckeho charakteru, dedenie a mnohé ďalšie, ktorými inak orientovaní ľudia na Slovensku žijú. Nemôžeme sa pred touto realitou zatvárať, našou povinnosťou je uľahčiť im niektoré praktické veci v živote. V strane SMER – sociálna demokracia odporúčame aj našim sympatizantom a voličom, aby využili ústavné právo zúčastniť sa na referende, ktoré je iniciované občianskou spoločnosťou, a slobodne, podčiarkujem, slobodne, vyjadrili svoj názor na referendové otázky. Nikto im v tom nebude brániť ani ich presviedčať. Nemožno vylúčiť, dámy a páni, a to by som rád povedal aj tu na pôde Národne rady, že Slovensko raz referendum bude životne potrebovať, životne potrebovať, ale občania už zo zvyku naň neprídu a inštitút referenda bude nefunkčný. Pritom môže ísť o oveľa závažnejšie a životne dôležitejšie otázky, napríklad v súvislosti s bezpečnostnou a politickou situáciou na Ukrajine alebo udalosťami v Európe, predovšetkým v eurozóne, najmä v súvislosti s postojom Grécka. Toto je postoj môj osobný, strany SMER – sociálna demokracia k referendu.
Paška, Pavol, predseda NR SR (2012-09-18):
Hovoríme teraz, pán spravodajca, o návrhu, ktorý odznel v rozprave.
Horváthová, Eva, poslankyňa NR SR (2014-11-09):
Ďakujem pekne za slovo. Ja vám chcem predovšetkým pogratulovať k zvoleniu do funkcie. Viem, bolo to už aj povedané, máte veľmi ťažkú úlohu začínať svoje pôsobenie takouto závažnou kauzou. Čo mňa trošku vyrušuje, budem sa snažiť neopakovať sa po kolegoch, ktorí predo mnou hovorili, je, hovoríte o tom, že ste vymenovali štyroch nových členov do správnej rady. Sú to zase nominanti strany SMER. Chcem sa vás opýtať otvorene, pokiaľ štyria predchádzajúci členovia správnej rady zlyhali a zlyhala aj dozorná rada, kde máme záruku alebo akú záruku nám dáte, že štyria noví členovia správnej rady budú postupovať objektívne a prešetria objektívne túto situáciu? Keby ste nám vedeli dať osobnú záruku, že tomu bude tak, i keď si nemyslím, že je to celkom možné. Potom sa chcem opýtať, že pokiaľ by sa dokázalo, že tento tender nebol zrealizovaný podľa pravidiel alebo došlo tam k nejakému pochybeniu, čo sa zrejme stalo, či mienite sa ako nový minister zdravotníctva zasadiť o to, aby bola vyvodená nejaká hmotná a trestnoprávna zodpovednosť, pokiaľ bude náhodou zrušená, či za pokuty, ktoré nám za to hrozia, takisto budete vyvodzovať nejakú hmotnú zodpovednosť, či sa to vôbec dá a či plánujte takéto niečo urobiť. A trošku si dovolím najprv dodať takého povzbudenia, čo sa týka Rezidentského programu. Poznám tento projekt a veľmi sa mi páči. Som rada, že ho budete ďalej rozvíjať. Keď budete možno viac vo funkcii, možno spomeniete aj DRG systém, ktorý sa má zaviesť, a eHealth, budete mať schopnosť nejaký výrazný posun spraviť ešte počas toho roka a pol, ktorý nám zostáva? No a zároveň chcem povedať, že väčšinu toho svojho vystúpenia ste venovali opozičnému poslancovi a bývalému ministrovi, a nie kauze, ktorej sa... (Prerušenie vystúpenia časomerom.)
Suja, Miroslav, poslanec NR SR (2021-03-31):
Ďakujem za slovo, pán predsedajúci. Pani poslankyňa, najrýchlejšie ešte neznamená najlepšie. Lebo potom neviem, ako si dokážete vysvetliť tie výhrady tých stoviek organizácií, ktoré majú proti tomuto dokumentu výhrady a nesúhlasia s ním. A hovoriť, že EÚ neumožňuje do poľnohospodárstva dávať peniaze, to je čisté klamstvo. Viaceré krajiny do poľnohospodárstva z plánu obnovy dali peniaze, aj Nemecko. Takže tu hovoriť, že Európska únia nám to neumožňuje, to je výsmech tým farmárom, ktorým ste chceli v programovom vyhlásení vlády pomáhať.
Laššáková, Jana, podpredsedníčka NR SR (2014-03-26):
Pán Kadúc nechce reagovať. Nech sa páči, pán poslanec Mihál, máte slovo.
Miškov, Juraj, poslanec NR SR (2013-03-14):
Ďakujem veľmi pekne. Pán poslanec, ja by som vás chcel len poprosiť, lebo pochopil som, že chcete blokovať jeden z tých dvoch otvorov, či by ste naozaj nezvážili, či by ste nezablokovali otvor na tej strane, pretože z tejto strany ide opozícia, z tej strany chodia smeráci. (Ukazovanie rukou.) A podľa mojich informácií opozícia nemá v pláne zúčastniť sa volieb sudcov do disciplinárneho senátu. To znamená, že budete možno blokovať nesprávny vchod, preto možno ten vchod na druhej strane bude lepší. Ďakujem. A my to máme bližšie odtiaľto.